Vaata uudiskirja veebist
Kuldse Liiga uudiskiri November 2022 Vanemaealiste huvikaitse algab omavalitsustes Suur osa omavalitsuste tööst seostub vanemaealiste elu-olu korraldamisega, nende huvide ja vajaduste rahuldamisega. Need on teemad alates tööhõivest kuni ühistranspordi ja liikumisvõimalusteni, vabaaja- ja sporditegevuste soodustamiseni, sotsiaaltoetuste ja -abini ning hooldeteenuste korraldamiseni. Teemadering on väga lai. Eelnevast tulenevalt on oluline, et igas omavalitsuses toimiks vanemaealiste huvikaitse, et taotleda nendes teemades vanemaealistele vajalikke lahendusi. Mõnes omavalitsuses on moodustatud vanemaealiste (eakate, väärikate, seenioride) kogud, kuid vähestes töötavad need seni tulemuslikult. Seetõttu on Kuldne Liiga oma projektidega (vt SIIT ja SIIT) keskendunud omavalitsustes uute vanemaealiste kogude loomisele partneriks omavalitsuste volikogudele ja valitsustele ning nende võimestamisele koolituste ja kogemuste vahetamise kaudu. See eeldab nii suhtlemist omavalitsuste ametnikega kui ka ühisarutelusid omavalitsuste ja nende vanemaealiste esindajatega, kus liiguvad mõtted sellised kogud asutada ja tööle rakendada või on need hiljuti loodud. Selline esmakohtumine Harjumaa huvitatud omavalitsuste sotsiaal-valdkonna juhtidele ja vanemaealiste esindajatele toimub 18. jaanuaril 2023. a Keilas. Keilas asutati eakate nõukogu aprillis ja tööks pisut kogemusi kogunud. 25. oktoobril toimus Rae valla vanemaealiste koosolek, kus valiti üksmeelselt valla vanemaealiste 18-liikmeline nõukogu. Nõukogu pidas oma esimese koosoleku 23. novembril, esimeheks valiti Agu Laius ja aseesimeheks Ellen Liik. Arutati edasist tegevuskava ning otsustati pidada järgmine koosolek 18. jaanuaril ühistranspordi ja lumetõrje teemadel. Mõttevahetus vanemaealiste huvikaitse teemal on toimunud Jõelähtme, Kuusalu, Lääne-Harju ja Viljandi valdades. Agu Laius, Kuldse Liiga huvikaitsejuht Kuldne Liiga kutsub esitama algatusi, et sidustada ühiskonda ning muuta elu paremaks Meie ühingul on algusest peale olnud kaks suuremat eesmärki, mida oleme 10 aastaga püüdnud jõudumööda täita: huvikaitseühinguna hoida üleval vanemate inimest õiglase kohtlemise teemat tööturul ja ühiskonnas tervikuna ning olla algatusplatvorm igaühele, kellel on ideid ja tahtmist neid ellu viia. Meie huvikaitsetegevus on praegu tänu heale koostööle sotsiaalministeeriumi, Tallinna Ülikooli ja Praxisega hästi käima läinud, nüüd võiks mõelda edasi, kuidas kokku korjata häid ideid ning neid ellu viia. Head ideed ei pruugi olla vaid äriideed, kuigi ka need oleksid huvitavad ja vajalikud ning esimeste selliste ideedega võiks käivitada ka iduettevõtete programmi „Startup 60+“. Maailm ei saa kunagi nii täiuslikuks, et sinna ei mahuks veel mõnda põnevat ärialgatust, kuid seni on peetud seda rohkem nooremate inimeste pärusmaaks. Kuid elukogenud inseneridel, õpetajatel, põllumeestel ja kõigi teiste elualade proffidel võib olla elu jooksul kogunenud ja kristalliseerunud äripotentsiaaliga ideid – ning kui meie keskkond võimaldab juurde tuua head juhid, IT asjatundjad ja turunduse eksperdid – siis miks ei võiks siit algust saada edukad ettevõtted? Kuid ideed ei pea tingimata olema suurele ärile suunatud, vaid ka need, mis aitavad elukvaliteeti tõsta oma lähiümbruses, pakkuda iga vanuses inimestele mõtestatud tegevust võivad pakkuda tegijatele suur rõõmu. Head ideed on kõik need, mille elluviimisel saaks ühiskonda luua uusi väärtusi. Need ei ole vaid rahaliselt mõõdetavad, vaid sotsiaalset sidusust kasvatavad või parandavad mingil muul moel lihtsalt elukvaliteeti. Väärtuseks ei ole vaid eduka ettevõtte poolt pakutav teenus või kaup vaid seegi, kui inimene tunneb end vajalikuna ning kui meil on rohkem võimalusi üksteisele rõõmu pakkuda. Kuldsel Liigal on häid võimalusi viia kokku ideid ja nende arendamiseks vajalike ekspertide ja elluviijatega. Seda saame teha muidugi vaid siis, kui on kaasamõtlejaid, kaasalööjaid ja kõigepealt neid, kes tunnevad, et peavad oma hea idee kindlasti kellegagi läbi arutama. Kümne aasta jooksul on meil juba kogemusi ja edulugusid, on ka häid kontakte, kuid siiani ei ole me süstemaatiliselt uute ideede sõelumise ja nende elluviimisega tegelenud. Aastavahetus on hea aeg senise elu üle järele mõtlemiseks ning uute asjade kavandamiseks. Kellele siin kirjapandu huvi pakub ja tahab kaasa mõtelda või pakkuda lahendusi, kuidas ülaltoodut ellu viia. Kes tahab kohe oma ideega välja tulla või seda tegevussuunda ühingus edendada – neil palun võtta kontakti: Aimar Altosaar, altosaar.aimarÄTTgmail.com, tel 50 10 415 või jätta sõnum. Ka messenger sobib suhtlemiskanalina. Vaata ka: Hõbemajandus Kuldse Liiga huvikaitsejuhi Agu Laiuse artikkel Postimehes „Vanemaealised ei vaja vanusest tulenevalt eriõigusi Eesti ühiskond vananeb, nagu teevad seda kõikide heaoluriikide ühiskonnad. Meie elanikkonnast on üle viiendiku vanemad kui 65 eluaastat ning nende hulk kasvab lähema kümnendi jooksul veelgi. Mida tähendab ühele riigile ja ühiskonnale terendav tulevikuvaade, kus ligi veerand elanikkonnast on kas juba pensioni eas või kohe sinna jõudmas? Sellele küsimusele oleks tulnud vastata piltlikult öeldes eile, kuid kindlat teadmist pole veel tänagi. Valimiste eel hakkavad kõik parteid rääkima pensionitõusust, erilistest toetusvormidest vanemaealistele ning hooldusteenusest, mis peaks välja aitama kõik hädalised. Mõistagi, miks see temaatika just nüüd end ilmutab – lojaalsemat valijat kui 60+ inimene on raske leida. Ja lihtne lahendus – kõigile näpuotsaga raha juurde – tundubki see õige. Kas aga on? … Loe kogu artiklit SIIT või PM3.11.22 Annetustalgud Igal aastal toimuvad novembri lõpus kodanikupäeva ümbruses annetustalgud. Kuldne Liiga ei ole seni ennast annetustalgutele ametlikult registreerinud, kuid sellegipoolest ootame ühingu liikmetelt ja toetajatelt annetusi. Iga liige ja toetaja võiks teha jõukohase annetuse ühingu tegevuse toetamiseks. Iga annetus võimaldab meil sisukamalt tegutseda. Annetada saab: MTÜ Kuldne Liiga pangakontole EE697700771000924787, selgitusse: Annetus. Mittetulundusühing Kuldne Liiga on kantud Vabariigi Valitsuse tulumaksusoodustusega mittetulundusühingute, sihtasutuste ja usuliste ühenduste nimekirja ning ühingule tehtavad annetused on tulumaksuvabad. Postimehe kvaliteetminutid „Matused on lahkunu elu tähistamiseks“ Kuula „Pensionär saab tunda end vabana.“ Kuula „Kes me oleme? Kust me tuleme“ Kuula Head advendiaega!
MTÜ Kuldne Liiga uudiskiri. Rohkem infot: www.liiga.ee Antud postiloend töötab vaid uudiskirja edastamiseks. Uudiskirja sisule reageerimiseks saada kiri: info@liiga.ee Postiloendist lahkumiseks saada kiri: nova@liiga.ee